Hulp stroom in ná hospitaalbrandFoto: Twitter via @_ArriveAlive Bonginkosi Madikizela, die DA se waarnemende leier in die Wes-Kaap, het Sondag almal bedank wat hulp verleen het nadat ŉ brand die grootste deel van die Swartland-hospitaal in Malmesbury verwoes het. Maroela Media het vroeër berig die brand het ontstaan in Saal A, waar bouwerk gedoen is, voordat dit na die noodgevalsentrum en teaters versprei het. Dit is nog nie bekend wat die oorsaak van die brand was en of dit met die opknappingswerk by die hospitaal verband hou nie. Ongeveer 90 pasiënte moes na nabygeleë hospitale in Atlantis, Stellenbosch en die Paarl oorgeplaas word. Burgemeesters van die Swartland-munisipaliteit en die Weskus-distriksmunisipaliteit, asook die Wes-Kaapse LUR vir gesondheid, Nomafrench Mbombo, was Sondag op die toneel. “Die DA verwelkom die hulp van al die sfere van die regering om diegene wat deur die brand geraak is, by te staan,” het Madikizela gesê. Foto: Twitter via @_ArriveAlive “Ons verwelkom ook die ondersteuning van die plaaslike gemeenskap aan die pasiënte. ŉ Kerksaal is beskikbaar gestel waar sommige pasiënte gehuisves is voordat hulle na ander hospitale oorgeplaas kon word. Gemeenskapslede het komberse en ander voorraad aangedra vir die mense wat geraak is.” Die administrasieblok van die hospitaal is nie deur die brand geraak nie, maar die res van die hospitaal is erg beskadig. Leensie Streicher, woordvoerder van die hospitaal, het vroeër aan Maroela Media gesê die kraamsaal en pediatriese sale het nie skade opgedoen nie, maar die elektrisiteitstoevoer na hierdie dele is afgesny. “ŉ Plaaslike kliniek sal intussen voorvalle soos steekwonde en dies meer hanteer, terwyl kraamgevalle na die Paarl verwys word. Die hospitale in Piketberg, Vredenburg en Porterville is tans op bystand vir ernstige noodgevalle,” het Madikizela gesê. “Die DA bedank die samewerking van brandbestryders van die Swartland-munisipaliteit en die Weskus-distriksmunisipaliteit om die vlamme te blus.”